7739,10 kroner lød Steen Korsgaards seneste kvartalsafregning af el på. Det er 400 procent mere end for halvandet år siden, og hvis det fortsætter på den måde, er gode råd dyre. Hans hjem er opvarmet af varmepumpe og gulvvarme, og der er ikke umiddelbart andre muligheder, men varme skal han have, for det kan hurtigt blive koldt, når man sidder ned hele dagen. - Jeg kan ikke rejse mig og lave jumping jacks eller løbe en tur for at holde varmen, siger Steen Korsgaard, der siden 2003 har været ramt af sclerose og derfor sidder i en kørestol. Kan tvinges fra hjemmet Den høje elregning presser allerede Steen Korsgaard, som mener, han har sparet, hvor han kan. - Jeg ved ikke, hvor vi skal finde flere besparelser. Men besparelser kan blive en nødvendighed, for hvis priserne bliver ved med at stige, og indtægterne ikke gør, mener Steen Korsgaard, at han ikke længere har råd til at bo, hvor han gør nu. Regeringen præsenterede onsdag en lånemodel, hvor man kan låne et beløb svarende til elprisstigningen, men beløbet skal betales tilbage igen, så Steen Korsgaard ser det ikke som en mulighed. - Jeg har ikke noget at spare op af, så jeg vil ikke kunne betale det tilbage. I stedet håber han på varmt vejr hen over vinteren, og ellers bliver løsningen at pakke sig godt ind i flere lag tøj.

Opsummering:
Massive stigninger på elprisen kan presse scleroseramte Steen Korsgaard ud af sit hjem. Regeringens lånetilbud hjælper ikke.